《同蔡骐尚远尤安礼文度朱智仲礼杨翥仲举蔡胄用严游东山得剪字》
明代·杨士奇

步出城东门，逍遥望云巘。累月怀佳游，兹晨遂登践。

梵宇绕层阿，飞楼凌绝岘。方塘涵湛碧，乔林茂敷衍。

繁翳幽莫通，丰茸纷不剪。攀磴穷高跻，缘径屡回转。

是时微雨收，轻霞澹舒卷。睇遥素横川，俯夷绿盈畎。

陟降体自便，顾睇心已缅。况接旷士言，复偶释子辩。

析空理弗昩，违喧抱逾展。何因此间栖，永令浮虑遣。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。